Vepsän kunta

Vepsän kansallinen maalaiskunta (, ) on alemman tason paikallinen itsehallintoalue Vologdan alueen Babajevon piirissä Venäjällä. Sen hallinnollinen keskus on Timošinon kylä, joka sijaitsee 90 kilometriä Babajevosta pohjoiseen. Kunnassa on 1 200 asukasta (vuonna 2011).Nautšno-issledovatelskaja rabota, s. 6–7.

Maantiede
Vepsän kunnan pinta-ala on 1 666,3 neliökilometriä. Se rajoittuu pohjoisessa Vologdan alueen Vytegran ja idässä Belozerskin piireihin, etelässä Babajevon piirin Borisovo-Sudskojen ja Požaran kuntiin sekä lännessä Pjažozeron kuntaan. Pinta-alasta 81,7 % on metsää ja 16,5 % maatalousmaata.Nautšno-issledovatelskaja rabota, s. 6.

Kunta sijaitsee Vepsän ylängön kaakkoisosassaNautšno-issledovatelskaja rabota, s. 14.. Jokia ovat Rybinskin tekojärveen laskeva Suda, sen sivujoet Šogda ja Šomitsa, Šolskoje-järveen laskeva Velikaja, sen sivujoki Ivoda ja jälkimmäisen sivujoet Nadka ja Pondolka, Levinskoje-järveen laskeva Kjama ja sen sivujoki Kjarda sekä Šolan sivujoki Bolšaja Sepatka. Järviä ovat Šolskojen ja Levinskojen lisäksi Matterozero, Byksozero, Tšornoje, Sepatozero ja Pandolozero.Nautšno-issledovatelskaja rabota, s. 12, 127. Hyötykaivannaisiin kuuluvat hiekka, sora, turve, savi, hietasavi ja dolomiitti Nautšno-issledovatelskaja rabota, s. 20.. Luonnonsuojelualueita ovat Tšornoje-järven luonnonmuistomerkki sekä neljä karpalosuotaNautšno-issledovatelskaja rabota, s. 138–139..

Asutus
Kuntaan kuuluu 39 kylää: Aksenovo, Artjomovo, Bereg, Dunovo, Fentšikovo, Fominskaja, Gorka, Gridino, Hudjakovo, Jakutino, Jangolohta, Kijno, Kindajevo, Konets, Krasnaja Gorka, Labino, Mamajevo, Markovo, Mežerje, Nikonova Gora, Novinka, Noskovo, Novoserkovo, Pankratovo, Podberezka, entisten Kujan ja Timošinon kuntien Pustoškat, Rakunovo, Sautino, Savinskaja, Sergejevo, Sloboda, Stunino, Timošino, Turžino, Uglovaja, Vasino, Virino ja ZabolotjeNautšno-issledovatelskaja rabota, s. 34–37..

Suurimmat asutuskeskukset ovat Timošino (361 asukasta vuonna 2010), Gorka (108), Novoserkovo (77), Sautino (77), Kijno (66) ja Podberezka (66). Krasnaja Gorkan, Labinon ja Mežerjen kylissä ei ole lainkaan vakituista asutusta.Nautšno-issledovatelskaja rabota, s. 48. Vuonna 2010 kunnan alueella asui 304 vepsäläistäNautšno-issledovatelskaja rabota, s. 9..

Historia
Vuonna 2006 perustetut Kujan vepsäläinen kunta sekä Timošinon ja Komonevon kunnat yhdistettiin Vepsän kansalliseksi maalaiskunnaksi vuonna 2009.

Liikenne, talous ja palvelut
Kunnan tärkein liikenneväylä on Borisovo-Sudskojeen johtava soratie. Maanteistä vain pieni osa on kestopäällystettyjä ja paikallistiet ovat kokonaan päällystämättömiä.Nautšno-issledovatelskaja rabota, s. 76–82. Kylistä on linja-autoyhteydet Babajevoon. Timošinon lähellä on bensiiniasema.Nautšno-issledovatelskaja rabota, s. 85–86.

Seudun pääelinkeinot ovat maatalous ja metsäteollisuus. Kunnassa toimii kolme karjanhoitoa ja viljanviljelyä harjoittavaa kolhoosia (Timošinossa, Gorkassa ja Kijnossa), Timošinon ja Kijnon metsätaloudet, puunhankintayritys Berjozka sekä kolme puunhankintaa ja sahatavaran tuotantoa harjoittavaa yksityisyrittäjää.Nautšno-issledovatelskaja rabota, s. 40–42. Asukkailla on lähes 500 palstaviljelmää. 40 % työvoimasta työskentelee kunnan ulkopuolella.

Timošinossa toimii lastentarha ja keskikoulu, Kijnossa päiväkotiryhmä ja peruskoulu. Kulttuuripalvelut käsittävät kulttuuri- ja vapaa-ajankeskus Kodiman hoitamat Timošinon, Gorkan, Kijnon ja Kindajevon kulttuuritalot sekä Timošinon, Gorkan, Kijnon ja Rakunovon kirjastot. Terveys- ja sosiaalipalveluihin kuuluvat Timošinon poliklinikka ja sosiaalipalvelukeskuksen osasto sekä Gorkan, Kijnon, Noskovon, Rakunovon ja Beregin lääkintäasemat. Lisäksi on kolme postikonttoria ja joukko kauppoja.Nautšno-issledovatelskaja rabota, s. 53–60. Slobodan kylässä on vuonna 1999 rakennettu tsasouna.

Nähtävyydet
Kunnan alueella sijaitsee 37 arkeologista kohdetta (Voilahtan, Šolskojen ja Verhovjen asuin- ja hautapaikat). Rakennusmuistomerkkejä ovat 1800-luvulla pystytetyt Fentšikovon, Gorkan ja Kijnon kirkot,Nautšno-issledovatelskaja rabota, s. 38–40. jotka nykyään ovat lähes raunioina. Timošinossa toimii kotiseutumuseo ja Beregissä vepsäläisen kulttuurin museoNautšno-issledovatelskaja rabota, s. 54.. Kijnossa järjestetään vuosittainen kansanperinnejuhla Drevo Žizni (”Elämän puu”)Nautšno-issledovatelskaja rabota, s. 36..

Lähteet


Viitteet

Aiheesta muualla
 Vepsän kunnan sivusto 

Luokka:Babajevon piiri
Luokka:Vepsäläiset